34. ΝΟΜΟΣ υπ’ αριθ. 3663 της 17/18 Φεβρ. 1957 (ΦΕΚ Α΄ 24) Περί φορολογίας μεταβιβάσεως μεταλλείων. (Κατηργήθη δια της παρ. 19, του άρθρ. 189 Ν.Δ. 210/1973, κατωτ. αριθ. 49, εξαιρέσει των κατωτέρω άρθρ. 4 και 5). Άρθρ.4.-1.Τα καταστατικά ανωνύμων μεταλλευτικών εταιρειών, συνιστωμένων δι’ εισφοράς αποκλειστικώς του μεταλλευτικού κλάδου (ενεργητικού και παθητικού) υφισταμένων ανωνύμων εταιρειών, καθώς και αι πράξεις αυξήσεως του εταιρικού κεφαλαίου αυτών και αι υπ’ αυτών εκδιδόμεναι μετοχαί υπόκεινται εις τέλος χαρτοσήμου 0,25%. 2.Τα καταστατικά των κατά την προηγουμένην παράγραφον συνιστωμένων ανωνύμων μεταλλευτικών εταιρειών υπόκεινται εις τέλος επί του αρχικού εταιρικού κεφαλαίου εκ 0,05% υπέρ του Ταμείου Συντάξεων Νομικών και 0,05% υπέρ του Ταμείου Προνοίας Δικηγόρων. 3.Η αμοιβή των δικηγόρων δια την κατάρτισιν των ως άνω καταστατικών δεν δύναται να υπερβή το τετραπλάσιον των δια τα αυτά καταστατικά καταβαλλομένων δικαιωμάτων του συμβολαιογράφου. Άρθρ.5.-1.Εάν η Ανώνυμος Ελληνική Εταιρεία Χημικών Προϊόντων και Λιπασμάτων εισφέρη τα μεταλλεία της σιδηροπυρίτου εις νέαν ανώνυμον μεταλλευτικήν εταιρείαν, συνισταμένην κατά τας διατάξεις του παρόντος, αι τιμαί FOB του υπό της νέας εταιρείας προμηθευομένου εις την Ανώνυμον Ελληνικήν Εταιρείαν Χημικών Προϊόντων και Λιπασμάτων σιδηροπυρίτου προς παραγωγήν λιπασμάτων δέον να είναι κατά 40% κατώτεραι του σταθμικού μέσου όρου των τιμών FOB των κατά το προηγούμενον εξάμηνον πωλήσεων σιδηροπυρίτου υπό της νέας εταιρείας εις την αλλοδαπήν. Εάν κατά το αντίστοιχον εξάμηνον δεν υπάρχουν πωλήσεις εις την αλλοδαπήν, θα ληφθή υπ’ όψιν ο μέσος όρος των πωλήσεων εις την αλλοδαπήν του τελευταίου εξαμήνου καθ’ ο επραγματοποιήθησαν τοιαύται πωλήσεις. 2.Ο Υπουργός του Εμπορίου δύναται, ανεξαρτήτως των διατάξεων της προηγουμένης  παραγράφου, και εφ’ όσον η  εφαρμογή ταύτης κριθή ότι, επιδρά αυξητικώς επί της τιμής των λιπασμάτων να προβή δι’ αγορανομικής διατάξεως, εις καθορισμόν της τιμής πωλήσεως του προς παραγωγήν λιπασμάτων διατιθεμένου σιδηροπυρίτου, μετά κοστολόγησιν ενεργουμένη παρ’ επιτροπής οριζομένης δια κοινής αποφάσεως των Υπουργών Εμπορίου, Γεωργίας και Βιομηχανίας. 